Hærens våpenskole

Hærens våpenskole (HVS) er en kompetanse-, utviklings- og utdanningsavdeling i den norske Hæren, direkte underlagt Sjef Hæren.

HVS består av 13 avdelinger, og er lokalisert i Østerdal Garnison (Rena leir,  Terningmoen og Elverum Tekniske Verksted).

Oppdrag 
HVS er ansvarlig for fag- og funksjonsrettet utdanning for Hæren, og bidrar til å øke Forsvarets operative evne ved å være ansvarlig for kurs og trening på alle nivå.

Skolen kartlegger også ferdighetsnivået til soldater i forbindelse med trening til spesielle operasjoner, og den godkjenner og sertifiserer enkeltsoldater og enheter på alle nivåer fra lag til brigadestab. I tillegg forvalter fagsjefene ved skolen Hærens kultur og tradisjoner ved å ha ansvar for Hærens våpen- og troppearter.

Historie

TRADOK
Hærens transformasjons- og doktrinekommando (TRADOK) ble opprettet som prosjekt 1. januar 2004, og hadde da rundt 80 ansatte. TRADOK hadde som formål å være Hærens «fremtidsøye» og skulle forske og utvikle den landmilitære kapasiteten i Norges forsvar. TRADOK hadde derfor et nært samarbeid med Hærens styrker og Hærens jegerkommando. Som hovedmål skulle TRADOK planlegge endringen fra mobiliseringshær til innsatshær, samt hjelpe Hæren og Forsvarets evne til å utvikle, tilpasse og implementere nye konsepter for doktrine, strukturutvikling og materiell. Disse oppgavene er videreført av HVS.

TRADOK besto av tre fagavdelinger samt en ressurs- og serviceseksjon: Avdeling for doktrine og operasjoner; Avdeling for strategisk personellplanlegging; og Avdeling for materiell. TRADOKs hovedbase lå i Østerdal Garnison (Terningmoen og Rena leir) men hadde også avdelinger på Linderud leir i Oslo. TRADOK hadde også ansvaret for kontaktoffiserer i inn- og utland.

Tidligere, på senhøsten 2003, startet noen offiserer planleggingen av TRADOK. Blant dem var Robert Mood, daværende kampinspektør, senere sjef for TRADOK og GIH. Hærens ulike fagmiljø ble i 2006 flyttet til TRADOK i forbindelse med omorganisering. I 2007 ble Hærens fagsjefer også overført til TRADOK, noe som fremtvang en omorganisering. Dagens organisasjon ble gjeldende fra 1. februar 2008, men endret navn til Hærens våpenskole 1. januar 2010. Tidligere har også Krigsskolen vært en del av TRADOK, men er nå direkte underlagt GIH.

Hærens våpenskole
«Gamle» HVS var før en del av Hærens kampsenter (HKS), sammen med HTTS og FVS, som igjen var en del av TRADOK. HKS ble lagt ned da avdelingen for Landmakt og operasjoner (LMO) ble etablert i 2008. HTTS og FVS besto, som egne utdanningsavdelinger underlagt TRADOK.

Organisasjon 
Ledelse:
 Sjef og Lederstøtte
 Stab

Underavdelinger:
 Hærens skole for rekrutt- og fagutdanning
 Forsvarets Vinterskole (FVS) 
 Forsvarets hundeskole
 Fagavdelingen
 Manøverskolen
 Artilleriskolen
 Ingeniørskolen
 Logistikkskolen
 Sambandsskolen
 Sanitetsskolen
 Forsvarets ABC-vernskole (FABCS)
 Østerdalen Vakt- og sikringskompani

Referanser

Eksterne lenker 

 Forsvarets vinterskoles webside på Mil.no
 HVS' webside på forsvaret.no 

Hæren (Norge)
Skoler i Forsvaret